Europarlamentaarikko Petri Sarvamaan (kok) vaimon Sari Helin-Sarvamaan someyritys sai 100 000 euron korona-avustuksen valtiolta.

Huono Äiti on Sari Helin-Sarvamaan käsialaa. LAURI OLANDER

Suomen Kuvalehti uutisoi lauantaina pienistä ja keskisuurista yrityksistä, joille valtion rahoitusyhtiö Business Finland on myöntänyt korona-avustuksia.

Maksimiavustuksen saaneiden yritysten joukossa on europarlamentaarikko Petri Sarvamaan vaimon Sari Helinin Huono Äiti Oy, jolle myönnettiin 100 000 euroa.

Huono Äiti oli aluksi Helinin blogi, joka on laajentunut sosiaalisen median yhteisöksi.

Helinin yhtiön saama 100 000 euron tuki on herättänyt ihmetystä, sillä sosiaalisen median käyttö on lisääntynyt entisestään koronaviruksen takia maailmanlaajuisesti.

Kannattavaa liiketoimintaa

Kaupparekisterin mukaan vuonna 2011 perustettu Huono Äiti on ollut Helinille kannattavaa liiketoimintaa, ja yhtiö on jakanut omistajilleen viimeiset vuodet tasaista osinkoa. Yhtiö on lähes velaton.

Tuoreimman tilinpäätöksen mukaan Huono Äiti Oy teki heinäkuussa 2019 päättyneellä tilikaudella 248 000 euron liikevaihdolla 5 000 euroa voittoa.

Tilikaudella 2017–2018 yhtiön liikevaihto oli 271 000 euroa ja voitto 44 000 euroa. Tilikaudella 2016–2017 yhtiön liikevaihto oli 252 000 euroa ja voitto 32 000 euroa.

Yhtiöllä oli 31.7.2019 voitonjakokelpoisia varoja 84 000 euroa. Yhtiön hallitus päätti jakaa omistajilleen osinkoa 6 900 euroa.

Kaupparekisterin mukaan Helin on Huono Äiti Oy:n toimitusjohtajan sijainen ja hallituksen ainoa varsinainen jäsen. Sarvamaa on yhtiön hallituksen varajäsen.

Yhtiöllä oli viime vuonna Helinin lisäksi yksi työntekijä. Yhtiön henkilöstökulut olivat 118 000 euroa, josta palkkojen ja palkkioiden osuus oli 105 000 euroa.

”Yrityksillä on nyt kovat paikat”

Helin kommentoi Business Finlandilta saamaansa 100 000 euron kehitystukea sunnuntaina yhtiönsä verkkosivuilla.

– Huono Äiti Oy haki tuen 19.3., jolloin Business Finlandin hakukriteerit olivat vielä erilaiset eli tukea sai hakea myös muillekin kuin yli 6 hengen yrityksille. Tämä kriteeri muuttui myöhemmin.

Helinin mukaan tuen saamisen edellytyksenä oli hyväkuntoinen yrityksen kassa ja kehityshanke.

– Huono Äiti aloitti viime vuoden lokakuussa varovaisen liiketoiminnan laajentamisen elintarvikkeiden puolelle ja lanseerasi kolme suklaatuotetta.

Juttu jatkuu kuvan jälkeen.

Kokoomuksen europarlamentaarikko Petri Sarvamaa on vaimonsa omistaman Huono Äiti Oy:n hallituksen varajäsen. Jukka Lehtinen

Viime vuoden lokakuussa Helinin yritys aloitti kehityshankkeen, jossa on tavoitteena laajentaa tekemistä elintarvikepuolella. Helinin mukaan tuki on myönnetty tähän hankkeeseen.

– Tukisummaa tullaan käyttämään tuotekehityksen ja suunnittelutyön ostamiseen palveluina muilta yrityksiltä. Ravintola-alan ja sen ammattilaisten työllistäminen on tässä kehitysvaiheessa keskiössä. Kehityshanke ulottuu maakunnallisesti alueille, joissa työllistyminen ei ole ihan helppoa.

Helinin mukaan koronavirusepidemia heijastuu myös hänen yrityksensä liiketoimintaan.

– Huonon Äidin pääasiallinen tulovirta tulee kaupallisista yhteistyöhankkeista, yritysten tekemästä markkinoinnista. Kuten tiedätte, monilla yrityksillä on nyt todella kovat paikat, ja tämä heijastuu myös Huonon Äidin liiketoimintaan ja kehityshankkeeseen.